Per Clausen (EL), 2005-04-12:
Det er i hvert fald ikke den energipolitiske debat, der foregår i Folketinget i dag, som gør, at det her er et historisk øjeblik.
Det synes jeg roligt man kan sige.
For der er en afgrund mellem de udfordringer, vi står over for med hensyn til at sikre en radikal omlægning af vores energipolitik, og så den reaktion, der kommer på det socialdemokratiske forslag.
Det, man nu kan forestille sig, er, at det store, forkromede energipolitiske flertal i dette Ting vil gå i gang med at forhandle, og så vil vi få en dybt udvandet udgave af det, Socialdemokratiet har fremlagt i dag, og det vil i hvert fald på ingen måde modsvare de behov, vi har for at sikre en reel omlægning af energiproduktionen i Danmark.
Man kan selvfølgelig søge optimisme mange steder.
De var også indstillet på, at der skal bruges penge til det, hvis disse ting er målet.
Der findes selvfølgelig klarsyn og et håb for fremtiden.
Problemet er bare, at selv om de, der skal leve i fremtiden, godt ved, hvad det er, der skal til, er det os her i dag, der skal træffe beslut ningerne, og det synes jeg mildt sagt at det skorter på vilje til.
Det socialdemokratiske forslag kunne såmænd være et godt, lidt forsigtigt pragmatisk udgangspunkt for en forhandling med nogle partier, som havde nogle visioner på det her område.
Derfor var der også engang, hvor der indimellem blev vedtaget ting om vedvarende energi her i Folketinget, som havde noget mere schwung i sig end det, vi ser i dag.
Det er også derfor, Danmark i dag på mange områder er længere med vedvarende energi end andre lande i Europa.
Jeg vil bare pege på et par ting afslutningsvis, som man godt kunne have gjort lidt mere ud af i det socialdemokratiske forslag.
Det drejer sig om spørgsmålet om bølgeenergi, som også er et spørgsmål om, hvordan det sikres, at der bliver udbygget en energiteknologi, ikke bare ved på den ene side at have forskning og på den anden side at have en forventning om, at markedet, når forskningsresultaterne er der, vil tage over, men også ved at have et bud på, hvordan man kunne have udviklingsprogrammer, etablering af offentlige testsites af bølgekraft og en sikret høj mindstepris for bølgestrøm i en indkøringsperiode.
Det er sådan nogle elementer, som kunne komme med, hvis det var sådan, at Socialdemokraterne kunne lave energipolitik sammen med os, men hvordan det skal gå, når man skal lave det med de borgerlige partier, tør jeg slet ikke tænke på.
Så er der det med finansieringen af det her, for det er jo sådan, at der i de her måneder hives masser af penge ud af energisektoren, fordi man efter vores opfattelse temmelig tåbeligt går i gang med at sælge offentligt ejede energivirksomheder, hvilket efter vores opfattelse vil få en lang række negative konsekvenser.
Det er i hvert fald aldrig blevet sandsynliggjort, at der skulle være nogle positive.
Men hvorfor bruger man så ikke de milliarder, der nu fosser ud, på investeringer i vedvarende energi?
Her er jo milliarder af kroner, som det ville være meget fornuftigt at målrette mod og fastholde i energisektoren.
Jeg har på baggrund af et svar, jeg har fået i dag, konstateret, at det åbenbart heller ikke er muligt, for det strider også mod en aftale, som det store, forkromede energipolitiske flertal i Folketinget har lavet.
Det er jo bare beklageligt.
Vi må håbe, at fremtidens folk og ungdommen hurtigt kommer på banen og forsøger at sætte lidt mere perspektiv i vores diskussion om energipolitik her i Folketinget.